**A doktori értekezések formai követelményei az SZTE Földtudományok Doktori Iskolában**

(Az SZTE TTIK Doktori Szabályzata és a Földtudományok Doktori Iskola szabályzata alapján)

* Az értekezésnek alapvetően földtudományi és/vagy földrajztudományi kérdéskört kell tárgyalnia, amit az FDI tanácsa az 1. szemeszter végéig hagy jóvá.
* A disszertációt 4 példányban, fekete kötésben kell benyújtani az SZTE TTIK Dékáni Hivatalba, címoldalán arany betűkkel: Doktori/Ph.D. értekezés, Szerző, doktori iskola neve, Szeged, évszám.
* A benyújtással egy időben a teljes dolgozatot és a magyar és angol nyelvű téziseket fel kell tölteni az SZTE Doktori Repozitóriumába (<http://doktori.bibl.u-szeged.hu/>). A feltöltésnél a Tudományterület / tudományág megjelölése:Természettudományok > Földtudományok kell, hogy legyen.
* Minden doktorjelöltnek a teljes disszertációt, a magyar és angol tézisfüzetet – a Dékáni Hivatalba történő benyújtással egy időben – el kell küldenie elektronikus formában a doktori iskola vezetőjének (mtoth@geo.u-szeged.hu).
* Be kell adni a dolgozat alapjául szolgáló publikációk különlenyomatait, vagy fénymásolatait 2 példányban. Ezt célszerű spirálozott formában benyújtani, a tetejére egy publikációs listát kell lefűzni, amelyen meg kell adni a többi publikációt is (a dolgozat témájához nem kapcsolódó publikációk különlenyomatait nem kell leadni).
* A magyar/angol nyelvű értekezés terjedelme legfeljebb 120 oldal lehet a 3-5 oldalas angol/magyar összefoglalóval együtt, mellékletek az egész oldalas ábrák nélkül (formai követelmények: A4 oldalméret, 1 sorköz, 3-2-2-2 cm margó, 1 lap – 1 oldal, 12 betűméret –Times New Roman).
* Az értekezés végén szerepelnie kell egy nyilatkozatnak, amelyben a témavezető szakmai szempontból támogathatónak ítéli meg az értekezés anyagát. A nyilatkozat sablonja letölthető a doktoriskola honlapjáról.
* Az értekezéshez a szabályok szerinti tézisfüzetet kell készíteni (formai követelmények: legalább 10, legfeljebb 16 oldal, A5, 1 sorköz, 2-2-2-2 cm margó, 10 betűméret –TNR). 7 példányt kell leadni. A tézisfüzetnek azon a nyelven kell készülnie, amin a disszertáció is készült.
* A téziseknek tartalmaznia kell:
  + nem magyar nyelvű tézisek esetén – legfeljebb 2000 karakterből álló – magyar nyelvű összefoglalót, magyar nyelvű tézis esetén angol nyelvű összefoglalót
  + a kutatás előzményének rövid összefoglalását
  + az alkalmazott módszereket
  + az elért eredmények (pontokba szedett) rövid ismertetését, utalva arra, hogy azok hol kerültek illetve kerülnek publikálásra.
  + A tézisek végére le kell fűzni a társszerzői nyilatkozatot.
  + A társszerzők a mellékelendő szokásos tartalmú nyilatkozaton túl arról is nyilatkoznak, hogy az érintett publikáció(ka)t PhD fokozatszerzési célra ők eddig nem használták fel, és ezután sem fogják fel-használni.
  + A nyilatkozatok nem számítanak bele a tézis terjedelmébe.
  + Azoknál a publikációknál, amelyekben a jelölt az első szerző, nem szükséges társszerzői nyilatkozatot leadni.
* Különösen indokolt esetben a formai követelményektől el lehet térni, amit a doktoriskola tanácsa hagy jóvá.

**A tudományos tevékenység elbírálása**

A jelölt publikációs listájának minősítését az FDI tanácsa végzi el. A minősítésének szempontjai:

* Legalább 3 db elsőszerzős, a doktori iskolatudományterületéhez illeszkedő folyóiratban vagy gyűjteményeskötetben szakmailag bírált cikket/fejezetet (közülük legalább 1 db angol nyelvű és legalább 1 db szerepel a Scopus listájában).
* Az elfogadott folyóiratok listája a doktoriskola honlapján elérhetők.
* Az elfogadott folyóiratok listája a doktoriskola tanácsa döntései alapján bővíthető.
* Határterületi publikációk esetén, ha az adott folyóirat nem szerepel az elfogadott folyóiratok listáján, a doktoriskola tanácsa dönt az elfogadásról.
* A tudományos tevékenység elbírálásánál figyelembe vehetők a nem első szerős publikációk is, de ezek nem mentesítenek a 3 elsős szerzős publikációra vonatkozó elvárások alól.
* Az értekezéshez kapcsolódó, nem első szerzős publikációk esetében társzerzői nyilatkozat beadása a kötelező (a fentiek értelmében a tézisekbe befűzendő), amelyben a társzerzők nyilatkoznak arról, hogy a jelölt munkája meghatározó volt a tanulmányban, és hogy a tanulmányt nem használták fel, és a jövőben sem használják fel doktori eljárásban. A nyilatkozat sablonja letölthető a doktoriskola honlapjáról.
* Megjelenésre elfogadott, de még meg nem jelent publikációk esetében befogadó nyilatkozatot kell leadni, amelyben a folyóirat/kötet (fő)szerkesztője a szerző nevét és a publikáció címét megadva nyilatkozik, hogy a tanulmányt közlésre elfogadták, megjelölve a várható publikálás időpontját. Le kell adni az elfogadott kézirat javítások utáni, végleges változatát is.
* A leadott publikációs listában meg kell adni a többi publikációt is. A sorrend a listán: 1) a disszertációban felhasznált közlemények, 2) egyéb publikációk, 3) konferenciák, absztraktok stb.

A doktoranduszoknak a doktori képzés kezdetén regisztrálniuk kell a Magyar Tudományos Művek Tárába (MTMT: [www.mtmt.hu](http://www.mtmt.hu)), és publikációs adataikat rendszeresen frissíteniük kell. Csak olyan publikáció fogadható el a doktori értekezés benyújtásakor, amely az MTMT-ben is szerepel. A publikációs listán fel kell tüntetni az MTMT azonosítószámot.